Diari Oficial de la Generalitat Valenciana


Sumari del DOGV 5910, del 10-12-2008 (2008/14359)

DECRET 196/2008, de 5 de desembre, del Consell, pel qual suspén parcialment la vigència del Pla General d'Ordenació Urbana del municipi de Meliana.
---------------------------------------------------------------------------------------------------------------------------------------------------

### Dades del document

Número de DOGV
:   5910

Data del DOGV
:   10-12-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/14147


Data del document
:   05-12-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Decret

Anàlisi jurídica

 Descriptors 

:   * Meliana
    * reglamentació urbanística
    * pla d'urbanisme
    * administració local

DECRET 196/2008, de 5 de desembre, del Consell, pel qual suspén parcialment la vigència del Pla General d'Ordenació Urbana del municipi de Meliana. [2008/14338]
El Pla General d'Ordenació Urbana vigent al municipi de Meliana va ser aprovat definitivament per la Comissió Territorial d'Urbanisme de Valencia el 6 d'abril de 1991.
Després del llarg període d'aplicació d'aquest instrument urbanístic, el 27 de maig de 2005 l'Ajuntament en Ple va aprovar la suspensió de llicències de parcel·lació, edificació i usos contraris als previstos en el Pla General d'Ordenació Urbana vigent, per al sòl urbà vacant d'edificació i urbanització consolidada del barri de Roca, com també de programació, a fi de facilitar l'estudi de la reforma de l'ordenació urbanística. La suspensió es va publicar en el Diari Oficial de la Comunitat Valenciana (DOCV) de 6 de juliol de 2005.
L'Ajuntament en Ple, en sessió extraordinària de 10 de maig de 2007, va adoptar, entre altres, l'acord de sotmetiment a informació pública del Pla de reforma interior modificatiu del barri de Roca (d'ara endavant, PRIM del barri de Roca), com també el document de justificació d'integració territorial, l'estudi d'integració paisatgística, catàleg de béns i espais protegits i estudi de necessitats d'habitatge. Així mateix, es va aprovar simultàniament la suspensió de llicències de parcel·lació, edificació i usos del sòl, en l'àmbit del barri de Roca (DOCV núm. 5533, de 13 de juny de 2007).
Per tant, no procedeix aprovar una nova suspensió de llicències al barri de Roca, atés que s'han realitzat ja dues suspensions en aquest àmbit i s'han esgotat els terminis de suspensió previstos per la Llei. Davant d'aquesta situació, l'Ajuntament de Meliana, en el Ple de l'11 de juny de 2008, va acordar sol·licitar al Consell que, mitjançant decret, suspenguera parcialment la vigència del Pla General, en l'àmbit del sòl urbà del barri de Roca.
La possibilitat d'efectuar la suspensió de planejament que es demana ve recollida expressament en l'article 102 de la Llei 16/2005, de 30 de desembre, de la Generalitat, Urbanística Valenciana, el qual regula la possibilitat que la suspensió es mantinga fins a l'entrada en vigor del nou Pla en elaboració i, com a màxim, pel termini de quatre anys, havent d'establir el règim urbanístic aplicable transitòriament en el municipi.
La necessitat de suspensió de planejament al municipi de Meliana està determinada en l'Acord del Ple de 11 de juny de 2008 i justificada en l'informe complementari de l'arquitecta municipal de 16 d'octubre de 2008. L'àmbit material de la suspensió que preveu la proposta fa referència al sòl urbà del barri de Roca i la necessitat d'aquesta està justificada en l'informe tècnic.
D'una banda, l'informe incideix en la problemàtica que suposaria la tramitació de llicències conforme al planejament ara vigent i en contra de les previsions del PRIM del barri de Roca -actualment en tramitació, ja sotmés a informació pública i pròxim a l'aprovació provisional-. Segons sembla hi ha diverses actuacions que pretenen utilitzar el període actual de vigència del Pla general, abans de l'aprovació definitiva del PRIM del barri de Roca, per a realitzar promocions d'habitatges. Aquestes promocions s'ubicarien tant en sòl urbà semiconsolidat com en sòl urbà residencial sense consolidar; la materialització d'aquestes alteraria les alineacions previstes pel PRIM del barri de Roca, com també el règim d'alcàries (materialitzant una planta més en tot el volum de la intervenció) i la tipologia edificatòria, i generaria, per tant, un tipus d'habitatges forà al barri de Roca, que reduiria considerablement la qualitat ambiental d'aquest i que, a més a mes, ha sigut rebutjat pels mateixos veïns en el Pla de participació pública.
I, de l'altra, descriu les zones concretes afectades per la suspensió i els motius detallats pels quals es proposa aquesta, que són els següents:
«- En sòl urbà industrial no consolidat (zona ratllada en vertical, color blau marí). Aquesta zona es troba en aquests moments vacant, és a dir, sense transformar (a excepció d'un magatzem situat al nord de Roca). Per això, és primordial evitar la possibilitat d'instal·lar naus i magatzems industrials, d'acord amb el planejament vigent, en un sòl limítrof a l'ús residencial i amb els greus problemes de comunicació ja expressats.
- En sòl urbà residencial no consolidat (zona ratllada en horitzontal, color blau clar). El PRIM del barri de Roca gestiona el sòl urbà residencial, i analitza el grau de consolidació existent en la trama urbana. Arran d'aquesta anàlisi determina la gestió de dues unitats d'execució de sòl urbà no consolidat, mitjançant sengles actuacions integrades.
En l'actualitat, aquest sòl es troba sense desenvolupar, és a dir, sense cap grau de consolidació de la trama urbanística.
Així mateix, s'imposa la necessitat de connectar correctament les xarxes d'instal·lacions i d'homogeneïtzar les obres d'urbanització necessàries per a desenvolupar aquest sòl.
Finalment, cal indicar que gran part de les zones dotacionals del barri de Roca es troben en aquestes àrees, cosa que fa necessària la gestió conjunta d'aquest sòl per a l'equilibrat desenvolupament urbanístic de les unitats d'execució.
- En sòl urbà residencial semiconsolidat (doble ratlla en diagonal). D'altra banda, el PRIM del barri de Roca determina les necessitats de consolidació de la resta de la trama urbana, i proposa l'execució de diversos programes d'actuació aïllada, que permeten completar el desenvolupament urbà de Roca.
Després de l'anàlisi detallada del teixit residencial, s'han reflectit les àrees mínimes d'intervenció (en total 17) que són necessàries per a completar la urbanització del sòl urbà semiconsolidat. Aquestes xicotetes intervencions es gestionen mitjançant programes d'actuació aïllada, i estan dotades d'una certa flexibilitat per al seu desenvolupament.
Juntament amb aquestes actuacions, el PRIM del barri de Roca determina per al sòl urbà residencial diverses modificacions que alteren alineacions puntuals que permeten millorar l'accessibilitat al medi urbà, com també dignificar i augmentar la qualitat de l'entorn. Així mateix, el PRIM adequa l'ordenació als estàndards d'edificabilitat i dotacionals recollits en el Decret 67/2006, de 19 de maig, del Consell, pel qual es va aprovar el Reglament d'Ordenació i Gestiót Territorial i Urbanística, per això, entre altres coses, rebaixa l'alçària màxima edificable en una planta fins a l'alçària existent i dominant al barri de Roca, és a dir, planta baixa amb primer pis i cambra».
L'excepcionalitat de la mesura aconsella l'estricta limitació als aspectes mereixedors de protecció, per tant la suspensió haurà de cenyir-se a la totalitat del sòl urbà del barri de Roca, procurant el menor perjudici possible per als interessos particulars, i aplicar, en tota la resta, el vigent Pla general.
L'objectiu final d'aquesta suspensió és obtenir un entorn òptim del sòl urbà de Meliana, fent prevaler els interessos col·lectius sobre els particulars, i pretendre la millora del traçat urbà i del trànsit rodat mitjançant la creació de les corresponents infraestructures, la prestació de serveis públics, com també el desenvolupament sostenible del municipi. La conseqüència directa de tot això és la millora de la qualitat de vida dels ciutadans i, per tant, redunda en benefici de l'interés general. Objectius que, en cas de permetre's nous desenvolupaments contradictoris dels previstos en el nou PRIM del barri de Roca, estarien hipotecats, i generarien situacions irreversibles a curt i mitjà termini.
La suspensió no podrà excedir el termini d'un any, termini que es considera més que suficient per a la finalització de la tramitació del PRIM del barri de Roca.
Tot això atesos els criteris de minimització de les responsabilitats administratives que resulten exigibles per aquesta suspensió, responsabilitat que correspon i assumeix l'Ajuntament de Meliana, en qualitat d'Administració responsable de l'elaboració de l'esmentat Pla de reforma interior modificatiu.
Per això, vista la sol·licitud formulada per l'Ajuntament de Meliana, mitjançant Acord del Ple d'11 de juny de 2008, de suspensió parcial de la vigència del Pla General d'Ordenació Urbana en vigor respecte al sòl urbà del barri de Roca, i complits els tràmits procedimentals, a proposta del conseller de Medi Ambient, Aigua, Urbanisme i Habitatge i amb la deliberació prèvia del Consell, en la reunió del dia 5 de desembre de 2008,
DECRETE
Article 1
Suspendre parcialment la vigència del Pla General d'Ordenació Urbana del municipi de Meliana, aprovat definitivament per la Comissió Territorial d'Urbanisme de Valencia el 6 d'abril de 1991, exclusivament respecte a l'ordenació de la totalitat del sòl urbà del barri de Roca, delimitat en el plànol que figura com a annex I, i que es detalla en el plànol que figura com a annex II.
Article 2
La suspensió es mantindrà fins a l'entrada en vigor del Pla de Reforma Interior Modificatiu en tramitació i, com a màxim, pel termini d'un any.
Article 3
El règim urbanístic transitori aplicable als sectors afectats per la suspensió del planejament, durant la vigència d'aquesta, és el següent:
- Suspensió de l'atorgament de llicències d'edificació, parcel·lació i demolició.
- Seran admissibles les sol·licituds de llicències per a execució d'obres de tancament, les de conservació, restauració i rehabilitació d'edificacions existents.
DISPOSICIÓ FINAL
Única
Aquest decret entrarà en vigor el dia que es publique en el Diari Oficial de la Comunitat Valenciana.
València, 5 de desembre de 2008
El president de la Generalitat,
FRANCISCO CAMPS ORTIZ
El conseller de Medi Ambient, Aigua, Urbanisme i Habitatge,
JOSÉ RAMÓN GARCÍA ANTÓN
ANNEX I
PLÀNOL DEL BARRI DE ROCA QUE DELIMITA EL SÒL AFECTAT PER LA SUSPENSIÓ.
ANEXO I
PLANO DEL BARRIO DE ROCA QUE DELIMITA EL SUELO AFECTADO POR LA SUSPENSIÓNANNEX II
PLÀNOL DEL BARRI DE ROCA AMB EL DETALL DELS ÀMBITS AFECTATS PER LA SUSPENSIÓ.
ANEXO II
PLANO DEL BARRIO DE ROCA CON EL DETALLE DE LOS ÁMBITOS AFECTADOS POR LA SUSPENSIÓN